1Ku haabaire hatsigaire ebiro mukaaga Obugyenyi bw'Okuhingurwaho kuhika, Yesu yaaza Beetaniya, ei Lazaaro, ou yaazoire omu bafiire yaabaire atuura. 2Okwo baamuteekyerayo kyakiro; Marita yaabaheereza, na Lazaaro akaba ari omu baabaire bari aha meeza na Yesu. 3Mariya yaareeta kiloguramu y'amajuta g'obuguzi bwingi, gooteize omugaju gw'obunyanunga, yaagasiiga ebigyere bya Yesu, yaabishushuza eishokye rye; enju yaataamirana omugaju gw'ago majuta. 4Yuda owa Kariota, omwe aha batendekwa be, owaabaire ari ow'okumureebya, nikwo kugira ati: 5Ahabw'enki amajuta g'omugaju aga gataatundwamu shilingi magana ashatu, haza zikagabirwa abooro? 6Ekyo tarakigambire habw'okusaasibwa abooro, kureka akakigamba ahabw'okuba akaba ari omushuma, kandi niwe yaabaire ahagatira enshaho y'empiiha za boona; kwonka ebi baatamu abyekyenuuza. 7Mpaho Yesu abagira ati: Mumurekye, aga majuta g'omugaju aganziikise. 8Ahabw'okuba imwe obutoosha abooro mutuura nabo, kwonka nyowe timurituura naanye obutoosha. 9Abayudaaya baingi ku baahuriire ngu ariyo, baija, ti habwa Yesu wenka, kureka n'ahabw'okureeba Lazaaro, ou yaabaire azoire omu bafiire. 10Bwanyima abahongyerezi abakuru baamaramaza kwita na Lazaaro, 11ahabw'okuba ahabwe Abayudaaya baingi bakabarugaho, baikiriza Yesu. 12Eizooba eryakuratsireho, ekimbuuro ky'abantu abaabaire baizire aha Bugyenyi, ku baahuriire Yesu naija Yerusalemu, 13baakwata amataagi g'enkindo, baaza kumutangirira, nibateera akaari bati, Hosaana! Omugabe wa Isiraeli orikwija omu iziina rya Nyakubaho, ahimbisibwe! 14Atyo Yesu areeba omwana gw'endogoya agutemba, nk'oku kyahandiikirwe ngu 15Iwe rurembo Siyooni, otatiina; reeba, Mukama waawe naija, atembire omwana gw'endogoya. 16Omu kubanza, abatendekwa be ekyo tibarakishoboorokyeirwe; kwonka bwanyima, Yesu ku yaaherize kuheebwa ekitiinwa, baijuka ku ekyo niwe kyahandiikirweho, kandi ku kyamukoreirwe. 17Reero boona abaabaire bari hamwe nawe obu yaayeeta Lazaaro kuruga omu kituuro, akamuzoora omu bafiire, bakahamiza abandi ku baakireebire. 18Ekyo kyareetera abantu baingi kwija kumubugana, ahabw'okuba bakahurira ku akozire ako kamanyiso. 19Abafarisaayo nikwo kugambirana bati: Mureebe ku tutaine ky'okukora; reeba, ensi yoona yaamukuratira. 20Omu baagiire aha Bugyenyi kuramya, hakaba harimu Abaguriiki. 21Abo bakaija ahari Filipo owa Beetisaida ey'omuri Galilaaya, baamugira bati: Mukama waitu, nitwenda kureeba Yesu. 22Filipo yaagyenda yaabigambira Andereya; Andereya nawe nikwo kugyenda na Filipo bakabigambira Yesu. 23Yesu yaabagarukamu ati: Hati obunaku bwahika, Omwana w'omuntu kuhimbisibwa. 24Buzimazima nimbagambira nti: Enjuma y'engano, ku eba etagwire mu itaka, ekajunda, eguma eri emwe yonka; kwonka ku ejunda, eyera munonga. 25Weena orikukunda amagara ge, aryagabuza; kandi weena orikwanga amagara ge omuri egi nsi, aryagarindira amagara agatagwaho. 26Omuntu weena ompeereza, ankuratire; kandi ahi ndi hoona, n'omuheereza wangye niho ariba. Weena ompeereza, Taata aryamuha ekitiinwa. 27Hati omutima gwangye tigutebeekaine. Mbwenu ekindi ngambe ki? Ngire nti: Taata, onkize ntahikwaho obu bunaku? Ngaaha; manya ekyandeetsire n'okubuhikaho. 28Taata, himbisisa eiziina ryawe. Mpaho eiraka ryema omu iguru, rigira riti: Ndihimbisiise kandi ndyarihimbisisa. 29Abantu abaabaire beemereire aho, ku baarihuriire, baagira bati: Enkuba yaateera; abandi bati: Maraika niwe yaaba naagamba nawe. 30Yesu agarukamu ati: Eiraka eryo tiryaija habwangye, kureka ryaija ahabwanyu. 31Mbwenu obu nibwo bunaku ensi kucwerwa orubanja, n'omutegyeki w'ensi egi kubingwa; 32ku ndiheza kwihwa ahansi kuhanikwa, ndyayeiririza abantu boona. 33Ekyo akakigamba naamanyisa emifeeri ei arifamu. 34Abantu baamugarukamu bati: Eiteeka niritumanyisa ku Kristo arigumaho ebiro byona. Mbwenu noobaasa ota kugira ngu, Omwana w'omuntu aryahanikwa? Ogwo Mwana w'omuntu n'oha? 35Yesu nikwo kubagira ati: Obu mukiine omushana okumara akaanya kakye, mugyende nihakihweza, obwire butakabaiririire; ogyendera omu mwirima tamanya i arikutoora. 36Ku muraabe mukiine omushana, mugwikirize, nibwo muraabe abaana b'omushana. Yesu ku yaaherize kugamba ebyo, yaabatsigaho, yaayeshereka. 37Nobu baraabe baamureebire naakora obumanyiso bwingi, kwonka tibaramwikirize. 38Ekyo kikahikiiriiza ebi omurangi Isaaya yaagambire, naagira ati: Mukama, n'oha owaikiriize ebi twagambire, kandi n'oha oroorekirwe amaani ga Mukama? 39Eki bataraikiririize n'ahabw'okuba Isaaya akagaruka yaagira ati: 40Akabahumya amaisho, yaabagangaaza emitima, ngu amaisho gaabo gatakaareeba, n'emitima yaabo etakaayetegyereza, ngu batakaayegarukamu, nkabakiza. 41Isaaya ekyo akakigamba obu yaareeba ekitiinwa kya Mukama, kandi ebyo akabigamba ahari Yesu. 42Baingi nangwa n'abakuru nobu baamwikiriize, kwonka tibarakigambire butunu ahabw'okutiina Abafarisaayo, ngu batakaababinga omu mateeraniro. 43Manya bakenda kusiimwa abantu okukira okusiimwa Ruhanga. 44Yesu akagamba n'eiraka rihango ati Orikuunyikiriza, tiinye arikwikiriza, kureka Ogwo owantumire. 45Kandi weena ondeeba, biri areebire Ogwo owantumire. 46Nyowe nkaija omu nsi ndi omushana, ngu weena orikuunyikiriza ataguma mu mwirima. 47Ohurira ebigambo byangye atabyorobere, tiinye ndimusingisa orubanja; ahabw'okuba tindaizire kusingisa nsi rubanja, kureka okugijuna. 48Orikuunyangira, akanga kwikiriza ebigambo byangye, aine orimucwera orubanja; ebigambo ebi naagambire nibyo birimusingisa orubanja aha kiro ky'aha muheru. 49Ahabw'okuba ebi naagambire tindabigambire habwangye, kureka Taata owantumire niwe yandagiire ebi ndaagambe n'ebi ndaayegyese; 50kandi nimmanya ku ebiragiro bye bihaisa amagara agatahwaho. N'ahabw'ekyo ebi Taata yangambiire, nibyo ngamba.
lug_Latn